LidanRubinov/Halacha-QA huggingface dataset:
שאלה: נהג מלווה בקלנועית בשבת: קשיש בן 90 שרצונו להגיע לבית הכנסת: 1. האם מותר לבן שלו להסיע אותו? 2. האם מותר לקשיש להיות בעל קורא וגם חזן? אציין שהקלנועית משמשת את הבן גם לנסיעות נוספות ללא קשר לקשיש. לכבוד הרב השאלה נשאלה בהמשך לשאלה "נסיעה בקלנועית בשבת"
תשובה: 1. בקולנועית של צומת יש רק גרמא, ומותר גם לאחרים לעשות את זה עבור הקשיש. 2. בקולנועית של צומת אין איסור, ולכן אין מניעה שהקשיש יהיה בעל קורא או חזן.
שאלה: קביעת גיל העץ לערלה: בתאריך כח אב תשע"ג שתלנו עץ לימון בגינה, בזמן השתילה הוא היה בגובה מטר וחצי ועם גוש אדמה גדול אך אנו לא יודעים בן כמה היה, מה דין הפירות כעת?
תשובה: וברכת ד' אם היינו יודעים מתי הכינו את השתיל במשתלה, והאם עמד מול הקרקע, והאם היה בו נקב כל זמן הגידול במשלתה- היה מקום להקל, אבל כיון שמידע זה לא קיים עלינו למנות שנות ערלה משעה שנשתל באדמה. לפי המסופר נשתל בתאריך כח אב תשע"ג. א"כ אפשר להחשיב את ע"ג כשנה, ע"ד - שנה שניה. ע"ה - שנה שלישית. כל הפירות שיחנטו אחר טו בשבט תשע"ו יהיו נטע רבעי, לכשיבשילו יש לפדותם ואפשר לאכלם. אולם מכיוון שיש כאן ספקות, אין לברך על פדיון נט"ר, כמו כן בגלל הספקות יצטרכו להפריש תרו"מ בלא ברכה. בברכת התורה והארץ הרב יהודה הלוי עמיחי מכון התורה והארץ
שאלה: הקדמת ההכנות למקווה: אני אמורה לטבול ביום חמישי אך אמורים להגיע אלי אורחים (נקבע מזמן ואינני יכולה לשנות לצערי). האם מותר לי לעשות את כל הכנות הטבילה כבר ביום רביעי וכך לא ירגישו כלום ורק אלך לטבול בחמישי ואחזור מהר?
תשובה: יש דברים שניתן לעשות אך יש דברים שאינם מועילים. למשל אפשר לגזור ציפורניים ולהסיר שערות אך חובה לשוב ולנקות הציפורניים וכמובן לצחצח שיניים כי הם מתלכלכות מחדש. כמו כן יש לשהות לפחות כעשרים דקות במים כדי לרכך גלדים ופצעים למיניהם. הרב יאיר וסרטיל
שאלה: מגע ותערובת בין בשרי לחלבי : בהמשך לשאלה השניה ששאלתי, לגבי המכסה שנפל לכיור כשהוא בעצמו היה רותח בזמן שפיכת מים רותחים לתוך הכיור. גם אם בתוך הכיור היו שאריות אוכל בשריות וחלביות לא צריך להכשיר את המכסה? במידה ולא עברו 24 שעות, מה יהיה הדין? השאלה נשאלה בהמשך לשאלה אישית
תשובה: ב"ה שלו-ם וברכה ברור שצריך להכשיר את המכסה כאשר היו שאריות של בשר וחלב בכיור, חשבתי שהכיור טרף בגלל שימוש בעבר ולא שהיו שאריות בפועל. הרב חגי בר גיורא
שאלה: הקמת בית קברות בנגב: ישנו דיון כרגע לגבי הקמת בית קברות ליהודים הגרים בחו"ל ורוצים להיקבר בארץ, המקום המתוכנן לבית הקברות הוא הנגב המערבי ישנם הטוענים שכיוון שמדובר במקום שלא חייב בתרו"מ לכל הדעות מעלת קדושתו פחותה, האם קבורה בנגב המערבי קדושה כמו בכל הארץ או שלא?.
תשובה: הכפתור ופרח בפרק י קבע שלעניין קבורה, כל ארץ ישראל ראויה.
שאלה: קניית שוקולדים בדיוטי פרי בישראל: קנינו בידוטי פרי בישראל שוקולדים ממותר מוכר "קינדר בואנו" ו"פררו רושר" אך התפלאנו לראות שאין עליהם כשרות בכלל. האם המוצר כשר לאוכלי אבקת חלב נכרי?
תשובה: ב"ה שלו-ם וברכה הרבה פעמים אותה אריזה משמשת למוצרים כשרים וגם למוצרים לא כשרים. לפעמים ציון הכשרות מודפס רק באריזה החיצונית. אין להשתמש במוצרים שלא מצוין עליהם כשרות כגון: כשר לאוכלי אבקת חלב נכרי בהשגחת.באישור הרבנות הראשית לישראל. הרב חגי בר גיורא
שאלה: יום השנה לפטירת אימא: אמי נפטרה ביום כ"ז בטבת תשע"ה, יום קבורתה היה בכ"ט בטבת תשע"ה. מתי עלי לבוא ליום העלמין לאזכרת יום השנה הראשונה לפטירתה ושנה לאחר מכן? האם ניתן לדחות בכמה ימים - אחרי המע"מ?
תשובה: יום הפטירה הוא יום היארצייט בשנה הראשונה וביתר השנים. (לאשכנזים כאשר הרווח בין הפטירה לקבורה יותר מיומיים בשנה הראשונה הולכים לפי יום הקבורה) עדיף לקיים האזכרה בזמן,אלא אם כן יש קושי בדבר. שלא תדעו צער,מהשמים תנוחמו.
שאלה: שעת מלחמה נגד הערבים: 1. האם המצב שבו אנו נמצאים שבו יהודים נרצחים ברחובות על בסיס יומיומי נחשב מצב של מלחמה? אם כן מול מי המלחמה? 2. כיצד אפשר לדעת מתי עמ"י נמצא במלחמה? 3. מהן הנפקא מינות לגבי שעת מלחמה, כלומר כיצד יש להגיב במצב זה?
תשובה: כשישנו מצב בו מחבלים מנסים יום- יום לפגוע ביהודים בארץ. על מנת להגדיר מצב מלחמה יש לעמוד על המניע. אם היה מדובר ברקע פלילי, זה לא מלחמה. אך מכיון שמדובר על רקע לאומני. יש כאן מלחמה של עם ישראל מול הפלסטינאים. וכמובן יש לכך נ"מ הלכתיות: א. במצב מלחמה מותר לממשלה כפעולת גמול מלחמתית להעניש את האויב גם בעונש קולקטיבי. (כמבואר בדברי המהר"ל המובאים בהמשך) גם מבלי לחפש דווקא את המחבל. (בשונה מרקע פלילי בו יש להעניש רק את הפושע בעצמו). ב. בחיי שגרה כאשר אדם רצח - הוא עבריין שביצע פשע, אך אם כבר חלפה הסכנה ממנו אין להעניש אותו אלא להביאו לדין. אולם מחבל מפגע בא בשם עמו ומטרתו לפגוע בכל יהודי באשר הוא, ולכן אין זה נחשב כמעשה עבריינות אלא כמלחמה נגד עם ישראל. הכללים במלחמה שונים לגמרי מכללי הטיפול בעבריינים. אין צורך להביא את המחבל למשפט דווקא, מפני שלתגובה נגדו יש דין של פעולת גמול מלחמתית, ולאו דווקא לפני שהוא מבצע אלא גם לאחר שביצע את זממו, כמו שמבאר המהר"ל ('גור אריה' עה"ת, בראשית לד, יג, ד"ה הכתוב אומר) את היסוד ההלכתי למעשה שמעון ולוי שהחריבו את כרך שכם כולו. כל מחבל הוא לוחם במלחמה נגד עם ישראל ולכן מותר לפגוע בו גם לאחר שביצע את זממו, כמו שגם המדינה מגיבה בהפצצות נגד המחבלים לאחר זמן מירי הרקטות, ולאו דווקא בזמן הירי עצמו. הדברים אמורים גם לגבי מחבלים בודדים, מפני שלעת עתה זו דרך המלחמה שלהם נגד עם ישראל. כל זאת מלבד הסברא שאם הם ידעו שהם אינם חוזרים חיים לביתם, אולי תהיה בכך הרתעה מסוימת. ג. במצב הנוכחי, בסיטואציה, ל"ע, של נסיון פיגוע (דקירה, לדוגמא) מצוה גם לאזרח שרואה את האירוע (במידה והוא "בר הכי" דהיינו שיודע בעצמו שמסוגל לכך) להכניס את עצמו לסיכון (בהסתערות על המחבל) על מנת להציל אדם מישראל. (כפי שמאריך בעניין החילוק בין מלחמה לשגרה בשו"ת ציץ אליעזר חלק י"ג סימן ק) וכל זה בשונה ממצב אזרחי רגיל, בשגרה, בו אל לו לאדם להסתכן עבור הצלת חבירו כמבואר בשו"ע חו"מ סימן תכו ובסמ"ע ופתחי תשובה שם סק"ב).
שאלה: ברכה בטעות על תפילין של ר"ת: אני נוהג להניח תפילין רש"י ואחר תפילת עמידה תפילין של רבינו תם. וטעיתי וברכתי והנחתי תפילין רבינו תם ואחר התפילה הנחתי את השניות וראיתי שטעיתי. האם היה צריך לברך על תפילין של רש"י
תשובה: א. צריך לברך בשנית על תפילין של רש"י. ב. אם שמת לב במיידית לאחר הנחת תפילין ר"ת - יחלוץ ויניח תפילין של רש"י בלי ברכה
שאלה: זיכוי ממס הכנסה עבור הלוואה לקרן נדיבי ארץ: הרב, הלוואתי סכום כסף לקרן נדיבי ארץ לקראת סוף השמיטה וההלוואה נשמטה (והסכום הועבר למשפחות נזקקות). לאחר מספר שבועות קיבלתי קבלה מארגון פעמונים עבור תרומה בסכום זה. שאלתי היא האם אני יכול להגיש את הקבלה לשם זיכוי ממס על פי סעיף 46? מצד אחד אני נתתי הלוואה ולא תרומה, אך מצד שני כלפי המדינה בסכום כסף זה באמת לא השתמשתי לצרכיי האישיים, אלא העברתי לעמותה מוכרת, אז אולי אני כן זכאי להחזר מס עבורו?
תשובה: אם תיתן את הניכוי לצדקה אתה יכול
שאלה: הרהורים בנוגע לאמונה: מזה זמן מה אני מרגישה מיואשת וחסרת אמונה אודות התקרבותם של אחינו החילוניים לתורה. ולא רק זאת, אלא שאני עצמי מתחילה להרהר מדוע לחיות באורח חיים כל כך מסוגר ונבדל מהנהוג בעולם, ושאולי באמת אנחנו נלחמים על משהו שכבר עבר מן העולם (סליחה שזה נשמע אולי כמו כפירה, אבל אני לא מצליחה להעלים את ההרהורים האלה מלבי.). חוץ מזה, שהחרדים והדתיים הרבה פעמים נתפסים בעיניי כאנשים קיצוניים. כמו למשל מקרה שקרה לאחרונה בו הכריזו על היבדלות הקהילה האורתודוקסית בארה"ב מתנועה יהודית מסוימת בארה"ב (לא רפורמית), רק משום שביקשו להסמיך שם נשים לרבנות. מה הבעיה בכך? הרי אם אשה לומדת הלכה, מדוע שהיא לא תפסוק הלכה לנשים אחרות? במה שונה אשה מגבר מהבחינה הזאת? הרי גם רב פוסק הלכה לאור דברים שהוא למד, וכאשר הוא איננו יודע את התשובה, הוא שואל רב גדול ממנו או מעיין בספרים. למה שאשה לא תעשה דבר כזה עבור נשים? למה להפוך נשים למשהו נחות יותר בחברה הדתית? ולמה עד עצם היום הזה לא מצאו "פירצה" בהלכה (או איך שלא מכנים זאת) המונעת עגינות נשים? ובנוגע לחילונים, אולי בעבר הייתי תמימה מדי לחשוב אחרת, אך כיום נראה בעיניי שאין ולא יהיה להם רצון להתקרב לערכי היהדות משום שההלכות נראות תמוהות ומיותרות בעיניהם. אולי אני פשוט גרועה בהסברה, אבל כל ניסיון שלי להסביר לכמה מחברותיי מדוע יש חשיבות לשמור על כך שהמזון בארץ יהיה כשר או על חשיבות שמירת השבת בא"י פשוט יורד לטמיון (סטטוס קוו). אני מנסה להסביר שלא ניתן להתכחש למורשת של עם ישראל ושצריך לבוא לקראתנו גם, אבל הן טוענות שהחילונים כל הזמן באים לקראתנו ושאנחנו רק מנסים לכפות עליהם את דעתנו. אומנם, אפשר לומר את אותו הדבר עליהם, הם מנסים לכפות עלינו את דעותיהם החילוניות. אבל באמת, רוב היהודים בעולם הם אינם שומרי תורה ומצוות, ואני מבינה שזה בגלל תהליך שעבר העם היהודי עם השנים ושהם כתינוקות שנשבו. אבל לא נראה לי שהם ירצו אי פעם לצאת מן השבי הזה, ואני עצמי לא מבינה למה להתעקש איתם על דברים שהם לעולם לא יבינו. הם לעולם לא יבינו למה שר דתי בישראל מבקש למצוא חלופה לעיקור בעלי חיים, הם לעולם לא יבינו למה חשוב לנו הר הבית ולמה חשוב לנו להיאחז בכל קרקע מארץ ישראל. הם לעולם לא יבינו למה צריך להיות כפופים להלכות. וברמה מסוימת (ואני יודעת שזאת אמירה קשה), אני מרגישה שהחילונים יותר נאורים מהדתיים משום שהם לא מסתגרים ועוצמים עיניהם אל מול הקידמה, אלא מתקדמים יחד איתה. סליחה אם דבריי נשמעים ככפירה, אני פשוט חושבת כך הרבה זמן ולא מוצאת מענה לשאלותיי, גם לא בספרי אמונה. אולי אמונתי התרופפה עם השנים, אך אני פשוט לא מבינה למה דתיים מתעקשים לפעמים על דברים שנראים בעיניי, ובטח ובטח בעיני חילונים, כתמוהים ומיותרים.
תשובה: אף פעם להאמין זה לא היה דבר קל. תמיד האמונה חושפת את ערך החיים הפנימיים את הערך שנמצא לא בצד החושני והמעשי שהוא הצד הגלוי של המציאות אלא הצד המופשט. קשה לחשוב שהגישה שחושבת שכל מעלת האדם היא בכך שהוא בהמה מפותחת היא הגיונית. ההכרה בכך שהמהות של האדם היא בהתחברותו לחיים פנמיים ועליונים יותר. זהו הסוד שכולנו מחפשים. אנו שקבלנו תורה מודים כל יום לקב"ה שנתן לנו את התורה שהיא עוזרת לנו לפקוח את העניים ולעשות טוב. למרות הקידמה וההתקדמות של האנושות אנו לא רואים שיש הבדל מהותי בנוגע לשאלת החיים הפנימיים. כל הקידמה עדיין לא נותנת מזור לחיפוש הגדול בדבר הפשר והיעוד של האדם. האדם מתקדם מבחינת תנאי החיים אולם עדיין אנו רואים שהוא הולך ומסתבך מה לעשות עם כל העושר שמצוי תחת ידו. אנו כמאמינים גם מבטאים אמונתו ודרכנו במעשים. המיוחד בתורה שהיא לא רק מדריכה אותנו במה להאמין אלא גם אילו מעשים לעשות כדי שמעשים אלו נושאים על כיתפיהם.
שאלה: קידוש שסבתא עושה: מה אם היא עושה קידוש במנגינה? ואם זו סבתא שלי? (אמא של אמי) השאלה נשאלה בהמשך לשאלה "ברכת המוציא על ידי אשה"
תשובה: כיון שנזכר בפוסקים שבקול אישה שאדם רגיל בו אין איסור אפשר להקל באמא או בסבתא.
שאלה: רצון אלוקי: הרב, ישנה שאלה בסיסית שמפריעה לי מאוד בעבודת ה. אני מרגישה שהקב"ה ברא את העולם כדי שאתקרב אליו ואל תורתו, ולכן כל רצון שלי בגשמיות שהוא לא חלק ממסלול הייעוד שלי הוא לא רלוונטי. יש בי דיאלוג פנימי תמידי שאולי ה לא רוצה שאקבל דבר מסוים כי מטרת העולם הזה הוא לא הצלחות בגשמיות, אלא זה רק אמצעי להתקרב אליו. לכן יכול להיות שהוא יחסיר ממני בכוונה כדי שאתקרב אליו ואל התכלית האמתית, ומצד שני אני מאוד רוצה להצליח גם בגשמיות. רוצה שישפיע עליי טוב שלאו דווקא קשור לייעוד שלי. האם הקב"ה רוצה להשפיע עליי טוב גם בגשמיות כמו ברוחניות? אם כן, איך אוכל לחזק את אמונתי בכך?
תשובה: לך. שמחתי מאוד לקבל את מכתבך. במכתבך ראיתי כמה שאת רוצה טוב, כמה שאת רוצה להידבק בה', כמה את רוצה באמת להיות טובה, ויחד עם זה את רוצה גם עולם הזה, גם להצליח בדברים הפשוטים והיום יומיים. חשוב מאוד לדעת שאחד מהיסודות הגדולים באמונה בה' זה לזכור שה' טוב ומיטיב. להתרגל לכך שה' אוהב אותנו ורוצה שיהיה לנו טוב ולכן אם יכול להיות לנו טוב גם בעולם הזה ודאי שה' יתן לנו. ככל שנתרגל לראות את ה' כאבא שאוהב אותנו אהבה עצומה כך נזכה לחיות ביתר שמחה ובפשטות של עבודת ה'. לכן, אין סיבה לחשוב על הצלחה בעולם הזה אם היא מסתדרת עם רצון ה', שכן אנו עושים בעולם את מה שאנו יכולים, את מה שאנו תופסים ולא מעבר לכך. אנו צריכים ללמוד לחיות בתמימות, להאמין בה' ולעשות את מה שאנו יכולים ואת מה שמתאים לנו. פעמים רבות התפקיד שלנו מתממש על ידי דברים שאנו רוצים אותם, על ידי דברים שאנו מתחברים אליהם, ולפעמים אפילו לא ידענו שהם הדברים שיובילו אותנו אל התפקיד שלנו. לכן, חשוב לא להילחם, לא להתנגד, ולא לעצור את עצמנו כאשר לא מדובר בדברים שהם אסורים לפי התורה. אם הדברים שאנו רוצים מותרים, אין סיבה שלא לעשות אותם. בפרט אם הם יעשו לנו טוב, כי הטוב שלנו זה מה שה' רוצה. לכן, צאי מכל ההתלבטויות, מכל החששות ועשי את מה שאת מאמינה, את מה שאת רוצה, ובתוך הדברים האלו חפשי איך לעבוד את ה', איך להידבק בו יתברך. חכמנו זכרונם לברכה לימדו אותנו יסוד גדול "בכל דרכך דעהו" שבתוך הדברים שאנו עושים אנו צריכים לחפש את ה', לחפש איך אנו עובדים את ה', לא מתוך התנתקות מהדברים אלא מתוך הדברים למצוא את ה', כי ה' יתברך נמצא בכל מקום ובכל דבר. היי חזקה והמשיכי הלאה בשמחה ובאמונה גדולה ותזכי בעזרת ה' לגאולה שלמה יחד עם כל עם ישראל. הרב יצחק גרינבלט.
שאלה: אבלות: זוג חברים קרובים מתחתן ואשמח לדעת את ההלכה בנוגע לנושא, באבל על אמא. בעדתי נהוג להכנס לחתונה עד סיום החופה ולצאת. אשמח לדעת מה ההלכה אומרת ומה לגבי מסיבת חינה ביתית אישית ושקטה? האם יש איסור כלשהו בנוגע לזה. מראש.
תשובה: מותר להשתתף בחופה בלבד. ומותר להיות בחינה אם אין שירה ומוזיקה.
שאלה: גוי של שבת: ברצוני להתייעץ בסוגיה הבאה - אני רכזת פנאי ורווחה בהוסטל לאוכלוסייה מיוחדת. בהוסטל שלנו, הדיירים נמצאים במהלך כל השבוע, כולל שישי-שבת. אם קורה ומכשיר חשמלי כלשהו במטבח מתקלקל, האם גוי של שבת יכול להפעילו ולהכין אוכל? לדוגמא - אם מקרר הפסיק לפעול במהלך השבת והאוכל התקלקל, אז גוי של שבת יכול להכין אוכל טרי במהלך השבת? אשמח לתשובה מהרב ב ו
תשובה: ב"ה שלו-ם וברכה אמירה לנכרי מותרת רק לצורך חולה. וצריך לא לומר בצורה ישירה. ההיתר הוא רק כאשר אין פתרון אחר כגון להעביר את האוכל למקרר אחר. יתכן שחלק מהחוסים הם בגדר חולים. הרב חגי בר גיורא
שאלה: כלי נגינה בהלל אצל בנות כיתה ה-ו: האם מותר להזמין תזמורת להלל בר"ח? זוהי יוזמה של ההורים.
תשובה: בבית כנסת אין ללוות תפילה בכלי נגינה.
שאלה: אבל כהן בברכת כוהנים: האם אבל כהן המתפלל בבית הכנסת יכול להיות שליח ציבור ולברך ברכת כוהנים? (למנהג האשכנזים)
תשובה: מנהג רוב האשכנזים שבבית האבל אין אומרים ברכת כוהנים וגם לא אלוקינו ואלוקי אבותינו. על פי הזוהר פרשת נשא מפני ברכת כהנים צריכה להאמר בשמחה ואין האבל שרוי בשמחה. אבל כאשר האבל מתפלל בבית הכנסת יצא בברכת כוהנים. בשאלתך שהוא שליח ציבור - כהן אבל נושא כפיו. (גשר החיים כ,ג, ה. צרור החיים עמ' 76)
שאלה: תחנון כשאבל מתפלל כשליח ציבור : האבל המתפלל שחרית בבית הכנסת, האם יאמר תחנון?
תשובה: בבית האבל לא אומרים תחנון כדי לא לעורר מידת הדין, וסיבות נוספות. כאשר האבל מתפלל בבית הכנסת הציבור יאמרו והאבל לא יאמר, אך כשהאבל שליח ציבור כולם לא יאמרו. (מקורות - משנ"ב קלא, גשה"ח כ, ג.יא. צרור החיים קנה. מעולם ועד עולם יב, י.)
שאלה: תפילה מסידור שהוקדש: רכשתי בכסף מלא בישיבה, סידור שהוקדש על ידי אישה שתרמה כסף להנצחת ולעילוי נשמת הוריה ומופיע זאת בעמוד הראשון של הסידור. ידוע ובדוק כי האישה עשתה עוולות רבות. למרות זאת, ואולי שלא בידיעה קבלו מדפיסי הסידור את תרומתה והנציחו את הוריה. תוכנו של העמוד הראשון מפריע לי. האם רצוי להמנע מלהתפלל מסידור זה? האם מותר לתלוש את העמוד הראשון? אם רק שמות הוריה מופיעים ולא שמה האם יש להתיחס אחרת? ובנוסף, הסידור הוא יחודי ואין להשיג סידור אחר המכיל את התוכן שבו. האם מותר להמשיך ולהשתמש ולהתכוון שהתפילות לא יעלו לאותם המצוינים בעמוד הראשון? ישר כח ותזכו למצוות
תשובה: כיון שההנצחה היא לזכר הוריה אין שום פסול להתפלל בסידור. אך אם זה מפריע לך כל פעם שאתה מתפלל בו, כיון שהסידור שייך לך תוכל להדביק נייר חלק על מקום ההנצחה.
שאלה: ברית חדשה כהיסטוריה: הרב! אני מאוד אוהב ללמוד ולחקור היסטוריה. רציתי לשאול אם מותר לקרוא את הברית החדשה בתור ספר היסטוריה?
תשובה: אפשר לקרוא כספר היסטוריה.
שאלה: החזרי נסיעות ושימוש בפלאפון בעבודה: יש לי 3 שאלות שקשורות לעבודתי כשכיר: 1- אני עובד במשרד ויש לי שני מנהלים, שמביאים לי עבודות לעשות. יוצא הרבה פעמים שנגמרת לי העבודה, ואני פונה אליהם, והם אומרים אחר-כך- הם עסוקים מכדי להביא לי משהו. האם בזמנים אלה כשאני פנוי, זה ר לשלוח הודעות בפלאפון או לקרוא תהלים או לעשות דברים בשבילי? או שזה גזל? 2- נסיעה לעבודה עולה 6.90 אבל מכיוון שיש לי כרטיסיה, יוצא לי בסביבות 5 ומשהו שקלים לנסיעה, על איזה סכום צריך לדווח לקבל החזרי נסיעות? 3- אם יש לי נסיעה בזמן העבודה לשליחות מסויימת, מחזירים לי את הנסיעות מזומן ולא כהחזרי נסיעות. בגוש דן יש מעבר של 90 דקות ללא ת נוסף. אם יצא שנסעתי בשביל העבודה, ולאחר פחות מ-90 דקות השתמשתי באותו כרטיס בשביל לחזור לביתי- מה הדין? האם צריך לבקש מזומן על חצי מהמחיר או על המחיר המלא?
תשובה: : 1. אם פעולות אלו לא פוגעות במחויבות שלך לעבודה אין כל מניעה לעשותם. 2. החיוב בהחזר נסיעות הוא ע"פ עלות הנסיעה הרגילה בתחבורה ציבורית ואפילו אם נסעת בטרמפ אתה זכאי לקבלם ולכן אתה יכול לדווח שעלות הנסיעה הוא 6.90. 3. במקרה זה ההחזר הוא על ההוצאה בפועל לכן עליך לדווח כמה הוצאת בנסיעה זו. הרב משה מאיר אבינר
שאלה: צחצוח שיניים לפני או אחרי ברכת המזון: 1- בימי חול מתי עדיף לצחצח שיניים - אחרי ברכת המזון (ואז לא יהיה הפסק, אם זה בכלל הפסק), או לפני (ואז הפה יותר נקי משאריות, או שדווקא עדיף שאריות)? 2- לגבי ברכת על המחיה ובורא נפשות- האם זה אותו דין? 3- שמעתי שלא מברכים ברכת המזון על ריק, כלומר אם לא נשאר לחם. אבל אם אני בטיול או בעבודה וסיימתי את כל הכריך, האם אפשר להוציא מהתיק עוגיות כדי שיהיו לידי בברכת המזון?
תשובה: 1-2 עדיף קודם לברך. 3. בוודאי ישנם פירורים.
שאלה: יבוש ציצית במקלחון: רציתי לשאול האם לאחר רחיצת ציצית מותר ליבש אותה במקלחון שקירותיו שקופים ולידו שירותים (המכסה סגור) אם אין מקום אחר ליבוש הציצית בבית? ישר כח ותזכו למצוות
תשובה: כמו שמותר להיכנס עם ציצית לשירותים. כך מותר ליבשה שם.
שאלה: כיבוד אב ואם: יש לי בעיה מאד מציקה,אני מכבד מאד את אימי אך לא יכול יותר. אני מעל גיל 30 גר לבד, לצערי עדיין לא נשוי, ונמאס לי שאמא מתעקשת לכבס לי,לגהץ לי,ולבשל לי. שנים אני מנסה להסביר שאני יודע להסתדר לבד והיא כל הזמן אומרת לי אני אמא שלך,זה הטבע של האימהות. לא מזמן הודעתי לה שאני לא מוכן יותר ועשיתי לזה סוף. אני מגהץ מכבס ומבשל בעצמי.,עכשיו היא לא מפסיקה לומר לי שאני מצער אותה, אני מסביר לה שאני לא תינוק ושתפסיק לדאוג לי, זה לא ממש עוזר, השאלה,האם אני עובר על כיבוד אב ואם? כי אני פשוט משתגע מזה שהיא מתנהגת אלי כמו ילד, ורוצה לעשות הכל בשבילי.
תשובה: הדרך לדבר עם אמא אינה בדרך של ויכוחים או הבעת עמדות. הדרך לדבר עם אמא היא בתחנונים. אמא מרחמת עליך ואם תדבר עמה בדרך של תחנונים ודאי שתרחם עליך. אם תאמר לה שאתה מבין שהיא אוהבת לגהץ לך אבל גם אתה אוהב לגהץ לעצמך וכל פעם שאתה לא יכול לגהץ זה מצער אותך, זהו סגנון שישמע יותר. אם המציאות היא מעבר לויכוחים אז צריך שינוי מעשי. כגון שתגור במקום מרוחק. אם אתה רוצה לחסוך כסף ומשום כך מעדיף את בית הוריך אז אתה צריך להבין שיש לכך מחיר. אתה אורח. וח אמרו כל מה שאומר לך בעל הבית עשה. כל בקשה של בעלי הבית לגיטימיטית אפילו דברים שהם לא נוחים לאורח.
שאלה: האם ומתי צריך לסלוח?: שבוע טוב, אבקש לשאול מס שאלות שהתעוררו בי בנוגע לחיוב לסלוח: א. האם לפי ההלכה יש חיוב לסלוח לאדם שפגע בי (רגשית)? ומה במקרה שהאדם שפגע בי לא ביקש סליחה או שעדיין ממשיך במעשיו? ב. האם יש מקרים שבהם אסור לסלוח לאדם שפגע בי? כלומר, שאסור לי לנהוג לפנים משורת הדין איתו? ג. בתפילה זכה אומרים "הריני מוחל במחילה גמורה. וחוץ ממי שחטא כנגדי ואמר אחטא לו והוא ימחל לי". האם הכוונה אסור לסלוח לו או שלא חייבים לסלוח לו?
תשובה: אין חיוב לסלוח למי שפגע ולא ביקש סליחה, וקל וחומר אם הוא ממשיך במעשיו, אך לא קיים איסור לסלוח. יש מי שכתב שמידת חסידות היא לסלוח במקרה כזה, ויש מי שלמד מנוסח התפילה שתיארת שאפילו מידת חסידות אין
שאלה: היחס לברוך גולדשטיין: איך אנחנו צריכים להתייחס למעשיו של ברוך גולדשטיין כאל מעשה גבורה או כאל חילול ה ועבירה חמורה?
תשובה: אל תדון את האדם עד שתגיע למקומו. אנו לא רוצים לדון את האדם מפני שאנו לא גרנו בחברון במצב שיש הפקרות ממשלתית בטיפול בטרור. אולם לגופו של ענין, ודאי שזו דרך הרסנית. אין לנו דרך לפעול כיחידים ובודדים לטובת האומה מהרגע שיש אומה שמתפקדת כציבור. ציבור אינו יכול לאפשר ליחידים לעשות ככל העולה על דעתם. מעבר לכך עם ישראל לא פוטר בעיות על ידי הרג לא מדויק ולא מכוון. אפילו כשהעולם היה במצב נוראי מבחינה מוסרית והגויים שסביבנו עבדו עבודה זרה, ובודאי שמבחינה אישית לא היה להם מגננה לא הרשנו לעצמנו לצאת למסעות הרג כדי למגר את הרישעה. מלחמה בישראל נעשית במצב של אין ברירה במצב של מלחמת הגנה על הצדק והמוסר הישראלי. זאת נעשה בשיקול דעת של הציבור וחכמי ישראל שמתפקדים כסנהדרין ומיעצים למלך ישראל.
שאלה: לשקר רופא שאין לו שום נפקא מינה והיזק: ראיתי שיש פוסקים שמתירים לשקר כאשר השקר אינו מזיק לשני ואין בו חסרון כיס, כמובן שיש חולקים. אני נצרך לאחרונה לשקר רופא לקבל ממנו חות דעת רפואית שתוכל לעזור לי מאוד, לרופא אין שום היזק. אני מבקש מכבוד הרב לשקול את השאלה, כי מדובר בנפקא מינה לאורך שנים בשבילי, אם זה איסור הלכתי כמובן שאפרוש, אבל אם יש היתר הלכתי, אשמח לשמוע.
תשובה: בפשטות אין דבר כזה לשקר. כתוב בפירוש שאדם לא יתבע את חברו סכום גבוה כדי שיודה לו סכום נמוך יותר, גם אם הסכום האמיתי הוא הנמוך, כך גם פה. אם יש סיבה משמעותית, ניתן לפרט ונדון את המקרה לגופו.
שאלה: פת שחרית - דווקא בחמשת מיני דגן?: רציתי לדעת האם לפי המוזכר בגמרא שארוחת הבוקר חיונית. האם ההמלצה היא לאכול דווקא מיני דגן בארוחת הבוקר או האם ניתן לאכול גם פירות או ירקות ללא דגן? ישר כח ותזכו למצוות
תשובה: לשואל, עיקר העניין של פת שחרית אינו חיוב מדאורייתא או מדרבנן אלא עצה טובה (שבט הלוי ח"ד סי' טז). מדברי ח (בבא מציעא קז ע"ב) נראה שהעיקר בפת שחרית הוא שנפש האדם מיושבת עליו ואינה מוטרדת בשעות הבוקר עד שיתפנה לסעודה ממשית. לפי זה כתב באשל אברהם (מבוצ'ץ', סי' קנה) ש"אין ספק" שאין זה משנה מה יאכל, ובלבד שתהיה "אכילה ושתיה שדעתו מפויסת בה עד זמן קביעות הסעודה". לפי זה, המושג "פת" הוא כינוי לסעודה, כי הייתה דרכם לאכול לחם. כדבריו ניתן להבין מהרמב"ם (הל' דעות פרק ד), שלא הזכיר בין המלצותיו אכילת לחם בדווקא. מסתבר, אם כן, שכל אחד צריך לשקול זאת על פי היכרותו את עצמו ועל פי סדר יומו. אולם בפרי מגדים (סי' קנה, משבצות זהב סק"א) כתב שצריך דווקא מיני דגן, לאו דווקא לחם אלא גם מיני מאפה אחרים ("פת הבאה בכיסנין") בשיעור כביצה, וכדבריו משמע מהמובא במגן אברהם שם סק"ג בשם המרדכי (ולדעתו מדובר על פת באיכות מאוד מוגדרת, עי"ש).
שאלה: פנסיה בדין תורה: עבדתי במקום עבודה כשנה וחצי, ולא הופרשו לי סכומים לפנסייה כמחוייב ע"פ חוק. מבירור שערכתי, ע"פ חוק, אני זכאי לדרוש מהמעסיק את הסכומים שלא הופרשו, בתוספת הריביות שהייתי זכאי להן לו היה מפריש כחוק. שאלתי היא, האם גם ע"פ דין תורה אני יכול לדרוש את הפנסיה בתוספת הריביות שהפסדתי? מראש.
תשובה: אמנם זאת לא הלוואה, ולכן אין כאן ריבית דאורייתא, ואחד מהראשונים סובר שעל שכר עבודה אין איסור ריבית. למעשה, אם ערך הכסף ירד אתה יכול לדרוש את זה, אבל לא לקחת ריבית ממש.
שאלה: הימורים בווינר או בטוטו : היי הרב כידוע שחברת "טוטו" אחראית על ווינרים וטוטו והימורים על כל ענפי הספורט. כידוע הם גם מממנים אותם (יותר נכון מזירימים להם כספים).וחלק גדול מהספורט עוסק גם בשבת. האם מותר להמר על סכומים קטנים בטוטו ווינר בשביל מתח?
תשובה: לא ראוי, גם אם זה לא ממש איסור של מסייע לדבר עבירה.
שאלה: חינוך פתוח לעומת חינוך סגור: הרב. ישנה דילמה חינוכית מאוד נפוצה. בין "חינוך פתוח" לבין "חינוך סגור". זא"מ לדוגמא אם הורה רוצה למנוע מן הילד שלו לראות מראות לא צנועים, יש שיגידו (יותר מצוי בציבור החרדי) לסגור כל פתח שעלול להראות מראה לא צנוע, להרחיק מהטלוויזיה ומהרחוב ככל האפשר. לעומת זאת יש שיגידו שעדיף שהילד ייחשף לכך במידה מסוימת, כדי שלא יגדל עם סקרנות, ובבגרותו יתפרץ לשם בבת אחת ויתפקר(יותר מצוי בציבור הדתי לאומי). הייתי שמח לשמוע את חוות דעת הרב בעניין, באיזה דרך עדיף ללכת, וכן אם הרב יוכל להפנות אותי למקורות נוספים להרחבה בעניין.
תשובה: כמובן שאין להראות איסורים. ילד צריך לדעת שלא כולם מקפידים על צניעות, אך שיחנכו את הילדים לתורה ויראת שמים אמיתית בלי להראות את כל הזוהמה.
שאלה: ברכת "הטוב והמטיב" על בית חדש: ביום שישי האחרון עברנו לבית חדש ולאחר שקבעתי מזוזות ברכתי שהחינו, לאחר מכן נאמר לי שלאשכנזים יש לומר הטוב והמיטיב, האם אני צריך לברך כעת גם הטוב והמיטיב?
תשובה: לא, אל תברך.
שאלה: פלטה חשמלית שנדלקת בשבת: לרב. מה הדין באוכל מבושל יבש? ובאוכל עם רוטב? השאלה נשאלה בהמשך לשאלה אישית
תשובה: כיון שמדובר במאכלים מבושלים המונחים ובפלטה חשמלית שלא ניתן לשנות את מידת חומה, מותר להניח בערב שבת על פלטה מכובה על מנת שתדלק ע"י שעון שבת בשבת. אמנם לגבי תבשיל לח יש להזהר שלא להסיר ולהחזיר את המכסה לפני שהתבשיל רתח. חודש טוב ומבורך הרב אלישיב קפקה
שאלה: לבייש את הרב: אני מתחזק במצוות ורציתי לשאול שאלה. ראיתי הלכה שאם תלמיד רואה את רבו לובש בגד שעטנז, הוא צריך לקרוע את הבגד. והרי רבו מתבייש, ואיך מותר?
תשובה: קראתי את שאלתך ומאוד הבנתי אותה. שאלתך מגלה על המון רגישות שלך ועל המון רצון טוב וזה מאוד מרגש. הרגישות לאחר היא מידה מאוד גדולה וחשובה ומובילה את האדם להיות מאוד גדול ומאוד קרוב לה' יתברך. אברך אותך שתזכה באמת לגלות את התכונות הנפלאות שלך, לחדש את הקשר עם אבינו שבשמים באופן המלא והשלם ביותר. שאלתך יפה מאוד, שכן מאוד לא פשוט לפגוע ברב, אך יחד עם זאת חשוב מאוד להתרגל לכך שכולנו משתדלים להיות קשורים לאבינו שבשמים, ואין זה משנה אם מדובר ברב גדול או באדם פשוט, אנו שואפים לאותו הדבר. גם חזרה בתשובה זה דבר שמאחד את כולנו, את היהודי שהיה מרוחק משמירת תורה ומצוות ועד הרב הצדיק והקדוש ביותר, תמיד אנו שותפים בהתחברות לאבינו שבשמים, וככל שאנו יכולים לעזור אחד לשני, כך אנו זוכים להתקדם ולהיות יותר טובים. הנושא שאתה מעלה מגלה על חיבור עמוק באמת, לא חיבור חיצוני של למצוא חן בעיני האחר, ולא חיבור של חשיבה על תחושות של האחר, אלא חשיבה על מי האחר באמת ומה נכון וטוב באמת בשביל האחר. לא תמיד זה קל, ובפרט לאנשים רגישים לאחרים.
שאלה: האם להכשיר סיר שבושל בו חלב שאינו למהדרין?: אני מקפידה על כשרות למהדרין בחלב. בישלתי בטעות חלב תנובה לא למהדרין בסיר, ולאחר מכן העברתי את החלב עם כף מעץ לתוך קערת חרסינה בעוד החלב מאוד חם. האם צריך להכשיר את הסיר והכף? האם אני יכולה עדיין להשתמש בקערה?
תשובה: השימוש בחלב מהדרין הוא רק חומרא, וודאי שאין צורך להכשיר כלים שהשתמשו בהם בחלב כשר שאינו מהדרין. "מן הזהירות - שלא תרבה ליזהר" (חובת הלבבות) הרב עודד מילר